

กฎกระทรวง

ฉบับที่ 362 (พ.ศ. 2563)

ออกตามความในประมวลรัษฎากร

ว่าด้วยการยกเว้นรัษฎากร

อาศัยอำนาจตามความในมาตรา ๔ แห่งประมวลรัษฎากร ซึ่งแก้ไขเพิ่มเติม  
โดยพระราชบัญญัติแก้ไขเพิ่มเติมประมวลรัษฎากร (ฉบับที่ ๒๐) พ.ศ. ๒๕๑๓ และมาตรา ๔๒ (๑๗)  
แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๐)  
พ.ศ. ๒๔๙๖ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

กำหนดให้เงินได้ที่เป็นเงินสนับสนุนและเงินชดเชยที่ผู้มีเงินได้ได้รับ อันเนื่องมาจาก  
การซื้อสินค้าหรือรับบริการจากผู้ขายสินค้าหรือผู้ให้บริการผ่านระบบการชำระเงินทางอิเล็กทรอนิกส์  
โดยภาครัฐตามมาตรการส่งเสริมการท่องเที่ยวในประเทศและมาตรการส่งเสริมการบริโภค  
ภายในประเทศตามมติคณะรัฐมนตรีเมื่อวันที่ 22 ตุลาคม พ.ศ. 2562 และวันที่ 12 พฤศจิกายน  
พ.ศ. 2562 เป็นเงินได้พึงประเมินที่ได้รับยกเว้นไม่ต้องรวมคำนวณเพื่อเสียภาษีเงินได้

ให้ไว้ ณ วันที่ 8 พฤษภาคม พ.ศ. ๒๕๖3

อุตตม สาวนายน

รัฐมนตรีว่าการกระทรวงการคลัง

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่รัฐบาลได้มีมาตรการส่งเสริม  
การท่องเที่ยวในประเทศและมาตรการส่งเสริมการบริโภคภายในประเทศตามมติคณะรัฐมนตรีเมื่อวันที่  
22 ตุลาคม พ.ศ. 2562 และวันที่ 12 พฤศจิกายน พ.ศ. 2562 เพื่อเป็นการกระตุ้นเศรษฐกิจ  
ในประเทศ โดยการจ่ายเงินสนับสนุนและเงินชดเชยให้แก่ผู้ที่ได้ชำระเงินเพื่อซื้อสินค้าหรือรับบริการจาก  
ผู้ขายสินค้าหรือผู้ให้บริการผ่านระบบการชำระเงินทางอิเล็กทรอนิกส์โดยภาครัฐ สมควรกำหนดให้เงินสนับสนุน  
และเงินชดเชยที่ผู้มีเงินได้ได้รับเนื่องจากการชำระเงินเพื่อซื้อสินค้าหรือรับบริการตามมาตรการดังกล่าว  
เป็นเงินได้พึงประเมินที่ได้รับยกเว้นไม่ต้องรวมคำนวณเพื่อเสียภาษีเงินได้ จึงจำเป็นต้องออกกฎกระทรวงนี้

(เล่ม ๑๓๗ ตอนที่ ๓๖ ก ราชกิจจานุเบกษา ๑๙ พฤษภาคม ๒๕๖๓)